สถานการณ์โรค COVID-19 วันนี้หายเพิ่ม 7 ราย ส่วนผู้ป่วยใหม่เพิ่ม 122 ราย แนวโน้มเพิ่มในต่างจังหวัดเป็นเท่าตัวจากคนพื้นที่กรุงเทพฯ ปริมณฑลกลับภูมิลำเนา
สถานการณ์โรค COVID-19 วันนี้หายเพิ่ม 7 ราย ส่วนผู้ป่วยใหม่เพิ่ม 122 ราย แนวโน้มเพิ่มในต่างจังหวัดเป็นเท่าตัวจากคนพื้นที่กรุงเทพฯ ปริมณฑลกลับภูมิลำเนา     นพ.ทวีสิน วิษณุโยธิน โฆษกกระทรวงสาธารณสุข  กล่าวในการแถลงสถานการณ์โรค COVID-19 ประจำวัน ว่า วันนี้ไทยพบผู้ป่วยยืนยันเพิ่ม 122 ราย แบ่งเป็น 3 กลุ่ม คือ กลุ่มแรก 20 ราย มีประวัติเกี่ยวข้องกับสถานที่พบผู้ป่วยกลุ่มก้อนเดิม โดยพบเพิ่มจากสนามมวย 4 ราย ที่เหลือ 16 ราย เป็นผู้สัมผัสใกล้ชิดกับผู้ป่วยกลุ่มก้อนเดิม  ส่วนกลุ่มที่ 2 จำนวน 10 ราย เป็นผู้ป่วยรายใหม่ที่ไม่เกี่ยวข้องกับกลุ่มก้อนเดิม แต่มีทั้งผู้ที่มีประวัติเดินทางจากต่างประเทศและคนไทยในประเทศที่ทำงานใกล้ชิดคนต่างชาติ กลุ่มสุดท้าย 92 ราย ยืนยันป่วย แต่อยู่ระหว่างสอบสวนโรคเพิ่มเติม ซึ่งแนวโน้มผู้ป่วยต่างจังหวัดพบมากขึ้นเป็นเท่าตัวจากคนเดินทางกลับทั้งก่อนและหลังประกาศปิดพื้นที่ กทม.และปริมณฑล จึงขอความร่วมมือคนจากพื้นที่ที่มีสถานการณ์และประกาศปิดพื้นที่จุดเสี่ยงแพร่โรคเป็นการชั่วคราว ขอให้อยู่กับที่ งดเดินทางกลับภูมิลำเนาเด็ดขาด เพื่อลดโอกาสขนเชื้อจากพื้นที่เสี่ยงไปกระจายในต่างจังหวัดที่ส่วนใหญ่มีแต่คนสูงวัยซึ่งเป็นกลุ่มเสี่ยงป่วยง่าย และหากป่วยเสี่ยงมีอาการแทรกซ้อนรุนแรง สำหรับผู้ที่ยังกลับไปแล้วหรือยังไม่กลับ ขอให้ปฏิบัติตัวเหมือนกันคือ กักตัวเองอยู่แต่บ้าน 14 วัน พร้อมปฏิบัติตัวตามหลักสุขอนามัยอย่างเคร่งครัด แต่เพิ่มเติมสำหรับคนที่เดินทางกลับภูมิลำเนาไปแล้วขอให้แสดงตัวกับเจ้าหน้าที่สาธารณสุขจังหวัดในพื้นที่เพื่อให้เจ้าหน้าที่สามารถให้คำแนะนำติดตามอาการได้สรุปสถานการณ์โรค COVID-19 ในไทย พบผู้ป่วยยืนยันสะสม 721 ราย พึ่งหายเพิ่มกลับบ้านได้อีกวันนี้ 7 ราย รวมเป็นผู้หายป่วยไร้เชื้อแล้ว 52 ราย ยังเหลือรักษาตัว 668 ราย เสียชีวิตยังคงที่ 1 ราย ผู้ป่วยส่วนใหญ่ที่ไทยพบมาจากการป่วยเป็นกลุ่มก้อนจากสนามมวยและผับเป็นหลัก